CELEX: 62015CN0649
Language: mt
Date: 2015-12-03 00:00:00
Title: Kawża C-649/15 P: Appell ippreżentat fit-3 ta’ Diċembru 2015 minn TV2/Danmark A/S mis-sentenza mogħtija mill-Qorti Ġenerali (It-Tmien Awla) fl-24 ta’ Settembru 2015 fil-Kawża T-674/11, TV2/Danmark A/S vs Il-Kummissjoni Ewropea

8.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 48/23
            
         Appell ippreżentat fit-3 ta’ Diċembru 2015 minn TV2/Danmark A/S mis-sentenza mogħtija mill-Qorti Ġenerali (It-Tmien Awla) fl-24 ta’ Settembru 2015 fil-Kawża T-674/11, TV2/Danmark A/S vs Il-Kummissjoni Ewropea
   (Kawża C-649/15 P)
   (2016/C 048/29)
   Lingwa tal-kawża: id-Daniż
   
      Partijiet
   
   
      Appellanti: TV2/Danmark A/S (rappreżentanti: O. Koktvedgaard, avukat)
   
      Partijiet oħra fil-proċedura: Il-Kummissjoni Ewropea, Ir-Renju tad-Danimarka, Viasat Broadcasting UK Ltd
   
      Talbiet
   
   
               1.
            
            
               tannulla s-sentenza appellata sa fejn din tiddeċiedi favur il-Kummissjoni fir-rigward tat-talba prinċipali ta’ TV2, tiddeċiedi dwar il-kawża u tannulla d-deċiżjoni kkontestata sa fejn din tikkonstata li l-miżuri investigati kienu jikkostitwixxu għajnuna mill-Istat koperta mill-Artikolu 107(1) TFUE. Sussidjarjament, tibgħat lura l-kawża lill-Qorti Ġenerali għal kunsiderazzjoni mill-ġdid.
            
         
               2.
            
            
               tannulla s-sentenza appellata sa fejn din tiddeċiedi favur il-Kummissjoni fir-rigward tat-tieni parti tat-talba sussidjarja ta’ TV2, tiddeċiedi dwar il-kawża u tannulla d-deċiżjoni kkontestata sa fejn din tikkonstata li d-dħul mill-ħlas tal-liċenzji li, fis-snin 1997-2002, ġie ttrasferit lil TV2 u mbagħad minn hemm lir-reġjuni, kien jikkostitwixxi għajnuna mill-Istat favur TV2. Sussidjarjament, tibgħat lura din il-parti tal-kawża lill-Qorti Ġenerali għal kunsiderazzjoni mill-ġdid.
            
         
               3.
            
            
               tannulla s-sentenza appellata sa fejn din tordna lil TV2 tbati l-ispejjeż tagħha u tikkundannaha għall-ħlas ta’ tliet kwarti mill-ispejjeż tal-Kummissjoni; tikkundanna lill-Kummissjoni għall-ispejjeż ta’ TV2 assoċjati mal-proċeduri kemm quddiem il-Qorti Ġenerali kif ukoll quddiem il-Qorti tal-Ġustizzja. Jekk il-kawża tintbagħat lura lill-Qorti Ġenerali, għandha tingħata deċiżjoni korrispondenti dwar l-ispejjeż dwar il-parti tal-kawża li tintbagħat lura lill-Qorti Ġenerali.
            
         
      Aggravji u argumenti prinċipali
   
   
               1.
            
            
               TV2 ssostni li dik il-parti tas-sentenza appellata li tiċħad l-ewwel motiv ta’ TV2 u għaldaqstant it-talba prinċipali ta’ TV2 tmur kontra l-kunċett ta’ għajnuna mill-Istat kif stabbilit fl-Artikolu 107(1) TFUE, u b’hekk tivizzja dik is-sentenza bi żball ta’ liġi. Insostenn ta’ dan, TV2 tressaq l-argumenti prinċipali li ġejjin:
               
                           —
                        
                        
                           Ir-rifjut, fis-sentenza appellata, li jiġi aċċettat li l-verifiki mwettqa mir-Rigsrevisionen (L-Uffiċċju Nazzjonali tal-Verifiki) kienu suffiċjenti sabiex tiġi ssodisfatta r-raba’ kundizzjoni Altmark huwa bbażat fuq applikazzjoni stretta u litterali tal-ħtieġa ta’ tqabbil tal-ispiża ta’ dik il-kundizzjoni. Dan huwa legalment żbaljat.
                        
                     
                           —
                        
                        
                           Kuntrarjament għal dak li l-Qorti Ġenerali tiddikjara fis-sentenza appellata, in-natura speċifika tal-obbligi ta’ servizz pubbliku ta’ TV2 u l-applikazzjoni retroattiva tal-kundizzjonijiet Altmark iwasslu għal sitwazzjoni fejn kellu jkun hemm applikazzjoni bi skop ta’ dik il-kundizzjoni: ara l-prinċipju fis-sentenza tal-Qorti Ġenerali tat-12 ta’ Frar 2008, BUPA, T-289/03, ECLI:EU:T:2008:29, eċċ.
                        
                     
                           —
                        
                        
                           Il-verifiki kontinwi tar-Rigsrevisionen sabiex jiżgura li TV2 kienet negozju amministrat kif xieraq kienu jiżguraw li l-għan bażiku tar-raba’ kundizzjoni Altmark kien issodisfatt u, għaldaqstant, fiċ-ċirkustanzi speċifiċi tal-kawża li tinvolvi lil TV2 u fid-dawl tal-applikazzjoni bi skop tal-kundizzjoni, kien biżżejjed sabiex wieħed jikkonkludi li r-raba’ kundizzjoni Altmark kienet issodisfatta.
                        
                     
         
               2.
            
            
               TV2 ssostni wkoll li dik il-parti tas-sentenza apellata li tirrigwarda l-merti u li tiċħad it-tieni parti tat-talba sussidjarja ta’ TV2 hija vvizzjata bi żball ta’ liġi peress li tmur kontra prinċipji proċedurali fundamentali. Insostenn ta’ dan, TV2 tressaq l-argumenti prinċipali li ġejjin:
               
                           —
                        
                        
                           Fid-difiża tagħha l-Kummissjoni kienet qalet li hija kienet taqbel ma’ TV2 dwar il-punt li d-dħul mill-ħlas tal-liċenzji li TV2 għaddiet lir-reġjuni fil-perijodu 1997-2002 ma kienx jikkostitwixxi għajnuna mill-Istat favur TV2. Il-Qorti Ġenerali għaldaqstant tat deċiżjoni ultra petita peress li hija evalwat u ċaħdet it-tieni parti tat-talba sussidjarja ta’ TV2. Is-sentenza appellata għaldaqstant hija vvizzjata bi żball ta’ liġi.
                        
                     
                           —
                        
                        
                           Il-Qorti Ġenerali ddeċidiet ukoll dwar il-merti abbażi tal-argument tagħha stess. Il-kunsiderazzjonijiet tal-Qorti Ġenerali kif stabbiliti fil-punti 165-174 tas-sentenza appellata ma tressqu fl-ebda mument, la minn TV2 u lanqas mill-Kummissjoni; u lanqas ma jinsabu fid-deċiżjoni kkontestata. Il-Qorti Ġenerali għaldaqstant marret lil hinn mil-limiti tal-istħarriġ ġudizzjarju tagħha.
                        
                     
                           —
                        
                        
                           Fl-istess waqt, il-Qorti Ġenerali kisret il-prinċipju tad-dritt għal smigħ xieraq (ara l-Artikolu 47 tal-Karta tad-Drittijiet Fundamentali tal-Unjoni Ewropea) sa fejn hija bbażat id-deċiżjoni tagħha fuq motivi u argumenti li fuqhom il-partijiet tal-kawża ma kinux ippreżentaw motivi.
                        
                     
         
               3.
            
            
               Fl-aħħar nett, TV2 ssostni li dik il-parti tas-sentenza appellata li tikkonċerna l-merti u li tiċħad it-tieni parti tat-talba sussidjarja ta’ TV2 (punti 165-174) hija vvizzjata bi żball ta’ liġi peress li hija bbażata fuq interpretazzjoni manifestament inkorretta tad-dritt Daniż u tmur kontra l-kunċett ta’ għajnuna mill-Istat kif stabbilit fl-Artikolu 107(1) TFUE. Insostenn ta’ dan, TV2 tressaq l-argumenti prinċipali li ġejjin:
               
                           —
                        
                        
                           Il-Qorti Ġenerali tqis u tagħti piż deċiżiv lill-fatt li TV2, bħala parti mit-twettiq tal-obbligi tagħha li tqassam programmi reġjonali, irċeviet programmi reġjonali mir-reġjuni, u bħala korrispettiv għal dawn il-programmi kien jiġi ttrasferit dħul mill-ħlas tal-liċenzji. Dan ma jistax jiġi dedott mill-atturi fil-kawża quddiem il-Qorti Ġenerali u jmur manifestament kontra d-dritt Daniż. It-test legali li jista’ jiġi dedott mill-punti 166, 167 u 171 tas-sentenza appellata għaldaqstant huwa ssodisfatt fuq il-livell sostantiv.
                        
                     
                           —
                        
                        
                           Fil-punti 166 u 167 u fl-ewwel sentenza tal-punt 173 tas-sentenza appellata, il-Qorti Ġenerali tagħmel riferiment għal xenarju ipotetiku bħala parti mill-evalwazzjoni tagħha tal-għajnuna mill-Istat. Fil-prattika, dan ix-xenarju huwa inkonċepibbli u huwa irrilevanti għall-evalwazzjoni tal-għajnuna mill-Istat. Il-fattur deċiżiv fil-każ ta’ TV2 huwa, fil-fatt, li TV2 ma kisbet ebda vantaġġ ekonomiku mid-dħul mill-ħlas tal-liċenzji ttrasferit. Bħala kwistjoni rregolata mid-dritt pubbliku, TV2 kienet obbligata tittrasferixxi d-dħul mill-ħlas tal-liċenzji lir-reġjuni, u, fil-prattika, hija wettqet dan l-obbligu. Id-deċiżjoni tal-Qorti Ġenerali għaldaqstant tmur kontra l-kunċett ta’ għajnuna mill-Istat kif stabbilit fl-Artikolu 107(1) TFUE.